# ბერტრან რასელი

| ბერტრან რასელი |
| --- |
| *ინგლ. Bertrand Arthur William Russell* |
|  |
| დაბ. თარიღი | 18 მაისი, 1872(1872-05-18)  |
| დაბ. ადგილი | Trellech  |
| გარდ. თარიღი | 2 თებერვალი, 1970(1970-02-02) (97 წლის) |
| გარდ. ადგილი | Plas Penrhyn  ან Penrhyndeudraeth  |
| მოქალაქეობა |  გაერთიანებული სამეფო   დიდი ბრიტანეთის და ირლანდიის გაერთიანებული სამეფო |
| საქმიანობა | მათემატიკოსი , სოციალური კრიტიკოსი, ესეისტი, ლოგიკოსი , ეპისტემოლოგი, ენის ფილოსოფოსი, მეტაფიზიკოსი, ანალიტიკოსი ფილოსოფოსი, ავტობიოგრაფი , უნივერსიტეტის პროფესორი, სამეცნიერო ფანტასტიკოსი მწერალი, მეცნიერების ფილოსოფოსი, პოლიტიკოსი , ომის მოწინააღმდეგე აქტივისტი , ჟურნალისტი , ფილოსოფოსი , მწერალი , პედაგოგი  და პაციფისტი  |
| მუშაობის ადგილი | კალიფორნიის უნივერსიტეტი, ჰარვარდის უნივერსიტეტი, ჩიკაგოს უნივერსიტეტი და ლონდონის ეკონომიკის სკოლა |
| ალმა-მატერი | კემბრიჯის უნივერსიტეტი და ტრინიტის კოლეჯი |
| განთქმული მოსწავლეები | Philip Jourdain |
| მეუღლე | Alys Pearsall Smith , Dora Russell , Patricia Russell, Countess Russell  და Edith Finch Russell  |
| მამა | John Russell, Viscount Amberley  |
| დედა | Katharine Russell, Viscountess Amberley  |
| შვილ(ებ)ი | Conrad Russell, 5th Earl Russell , John Russell, 4th Earl Russell , Katharine Tait  და Lady Harriet Russell  |
| ჯილდოები | ნობელის პრემია ლიტერატურაში , სამეფო საზოგადოების წევრი, Medal Carl von Ossietzky, კალინგის პრემია , დე მორგანის მედალი, Sylvester Medal, იერუსალიმის პრემია, doctor honoris causa from the University of Aix-Marseille  და სონინგის პრემია  |
|

გავლენა მოახდინეს
* :::ევკლიდე, ჯონ სტიუარტ მილი, ჯუზეპე პეანო, Augustus De Morgan, George Boole, გოტლობ ფრეგე, გეორგ კანტორი, George Santayana, Alexius Meinong, ბარუხ სპინოზა, ერნსტ მახი, დევიდ იუმი, გოტფრიდ ლაიბნიცი, ლუდვიგ ვიტგენშტაინი, ალფრედ ნორთ უაიტჰედი, G. E. Moore, პერსი ბიში შელი და George Frederick Stout
 |
| ხელმოწერა |  |
| **ბერტრან რასელი** ვიკისაწყობში |

**ბერტრან არტურ უილიამ რასელი** (ინგლ. Bertrand Arthur William Russell, დ. 18 მაისი, 1872, ტრელეკი, უელსი — გ. 2 თებერვალი, 1970, პენჰინდეიდრაიტი, უელსი) — ბრიტანელი ფილოსოფოსი, ლოგიკოსი, მათემატიკოსი, საზოგადო მოღვაწე, პაგუოშის კონფერენციების ერთ-ერთი დამაარსებელი, ლოგიციზმის, ნეოპოზიტივიზმის და „ნეიტრალური მონიზმის“ წარმომადგენელი. 1910-1916 წლებში კემბრიჯის უნივერსიტეტის პროფესორი, ასევე აშშ-სა და დიდი ბრიტანეთის სხვადასხვა უნივერსიტეტების პროფესორი. 1908 წლიდან ლონდონის სამეფო საზოგადოების წევრი. მნიშვნელოვანი ევოლუციის ავტორი ფილოსოფიაში, რომელიც თვითონ განმარტა, როგორც პითაგორეიზმის პლატონისეული ინტერპრეტაციიდან იუმიზმისკენ გადასვლა. ითვლება ინგლისური ლოგიკური პოზიტივიზმისა და ნეორეალიზმის ერთ-ერთ მთავარ დამაარსებლად.

1950 წელს მიიღო ნობელის პრემია ლიტერატურის დარგში. შვედეთის აკადემიის წევრი — ანდრეე ესტერლინგი რასელს ახასიათებდა, როგორც რაციონალიზმისა და ჰუმანიზმის ერთ-ერთ ბრწყინვალე წარმომადგენლად, რომელიც დასავლეთში უშიშრად იბრძოდა სიტყვისა და აზრის თავისუფლებისთვის. მისი პირველი წიგნი — გერმანული სოციალ-დემოკრატია დაიბეჭდა 1896 წელს. საკუთარი ლოგიკური შეხედულებები მათემატიკური სისტემების მიმართ წარმოადგინა 1903 წელს გამოცემულ წიგნში „მათემატიკის პრინციპები“.

## ბიოგრაფია

### ადრეული ბავშვობა

რასელი 4 წლის ასაკში
ბერტრან რასელი დაიბადა 1872 წლის 18 მაისს რევენსკროპტში (ტრელეკი, უელსი), ბრიტანელი არისტოკრატების გავლენიან და ლიბერალურ ოჯახში.

მისი მშობლები — ჯონ და კატერინ რასელები იმ დროისათვის არადამახასიათებელი და რადიკალური წყვილი იყო. ლორდი ამბერლეი დათანხმდა თავის ცოლს, მისი შვილისთვის მასწავლებლად ბიოლოგ დუგლას სპელდინგის აყვანის თაობაზე.

ბერტრანის მშობლები კონტრაცეპტივების მომხრეები იყვნენ, რაც იმ დროისთვის სკანდალურ ქცევად ითვლებოდა.

ლორდ ამბერლეი ათეისტი იყო და ეს აშკარა გახდა მაშინ, როდესაც მან ჯონ სტიუარტ მილს ბერტრანის საერო ნათლიობა სთხოვა.

მილი ბერტრანის დაბადებიდან ერთი წლის შემდეგ გარდაიცვალა, თუმცა მისმა ნაშრომებმა რასელის ცხოვრებაზე დიდი გავლენა მოახდინეს.

ბერტრანის პაპამ — ჯონ რასელმა, დედოფალ ვიქტორიას ორჯერ სთხოვა მთავრობის ფორმირება, რომელსაც მოგვიანებით ხელმძღვანელობდა პრემიერ-მინისტრის რანგში 1840-იან და 1860-იან წლებში.

## მსოფლმეხდველობის საწყისებთან

ბერტრან არტურ უილიამ რასელი დაიბადა 1872 წლის 18 მაისს, უძველეს ინგლისურ არისტოკრატიულ ოჯახში. მამამისი, ვიკონტი ემბერლი, ჯონ რასელის მესამე ვაჟი იყო, რომელსაც ცხოვრების განმავლობაში ვიგების ლიდერობა და ბრიტანეთის პრემიერ-მინისტრობა მოესწრო 1846–1852 და 1865–1866 წლებში.

ფილოსოფოსის წარჩინებულ წარმომავლობაში უნდა ვეძიოთ მიზეზი იმისა, რაც აგრე რიგად იყო დამახასიათებელი ინგლისელი ლორდების შთამომავლისათვის. მას სჯეროდა რომ გააჩნდა „ხმის უფლება“ და მთელი ცხოვრება იგი დარწმუნებული იყო რომ მის შეგონებებს შეისმენდნენ.

რასელთა საგვარეულო უხსოვარი დროიდან იყო ცნობილი დამახასიათებელი ლიბერალური ფასეულობებით, რაც აგრე რიგად იკვეთებოდა ინგლისური არისტოკრატიის ფონზე. რასელების გვარის წარმომადგენლებმა სახელი გაითქვეს ლიბერალური შეხედულებებისათვის ბრძოლით, კერძოდ 1683 წელს, ლორდი უილიამ რასელი სიკვდილით იქნა დასჯილი მეფის დესპოტიზმის წინააღმდეგ ბრძოლის წარმოებისათვის, ანგლიკანი მეფისადმი რომლის შეუწყნარებელ დამოკდებულებას კათოლიკეთა მიმართ, როგორც ჩანს, ვერ ეგუებოდა ლორდი. ბერტრან რასელის პაპა, ლორდი ჯონ რასელი მონაწილეობდა 1832 წელს ჩატარებულ პარლამენტის რეფორმაში, რომლის დროსაც თითქმის ორჯერ გაიზარდა ამომრჩეველთა რიცხვი ქალაქის საშუალო და შეძლებული ფენის ბურჟუაზიის წარმომადგენლების ხარჯზე. ბერტრან რასელის ნათლია იყო ჯონ სტიუარტ მილი – „XIX საუკუნის ინგლისური ლიბერალიზმის ინტელექტუალური სინდისი“, შეიძლება ითქვას რომ სწორედ მისგან და მისი წინაპრებისაგან გადმოყვა მას ლიბერალური ფასეულობებისადმი მისწრაფებანი.

ბერტრანის სახლი, პემბროუკ ლოჯი.
ბერტრან რასელი მშობლები ნაადრევად დაიღუპნენ. მომავალ ფილოსოფოსს და მის ძმას კი მშობლების დაღუპვის შემდგომ ბებია ზრდიდა არისტოკრატულ ატმოსფეროში, სადაც თავისუფალი აზროვნება განმარტოებით იყო გაჯერებული. ძმები განათლებას შინ იღებდნენ, ეცნობოდნენ მდიდარ ბიბლიოთეკას და წიგნების საკითხავად და მათ გასაანალიზებლად მათ ამისათვის ძალიან ბევრი დრო ჰქონდათ.

1910-1920 წლებში ბერტრან რასელი ჯონ სტიუარტ მილის შეხედულებებს იზიარებდა და მისი აქტიური მხარდამჭერი იყო. შინაურ გარემოში შექმნილმა ატმოსფერომ, სადაც ლიბერალური იდეები ნორმად იყო ქცეული ჩამოაყალიბა მომავალი ფილოსოფოსის მსოფლმხედველობა.

1899 წლის მიწურულს ბერტრანმა ტრინიტი-კოლეჯში ჩააბარა (კემბრიჯი), სადაც 1894 წლის ივნისამდე სწავლობდა. ტრინიტი-კოლეჯში სწავლის პერიოდში რასელი ეუფლებოდა მათემატიკას და ლოგიკას. სწავლის დასრულების შემდეგ იგი ბევრს მოგზაურობდა. ბერლინში იგი გაეცნო გერმანულ სოციალ-დემოკრატიულ და სოციალისტურ მოძრაობებს და შედეგად 1896 წელს დღის სინათლე იხილა მისმა ნაშრომმა „გერმანული სოციალ-დემოკრატია“.

ამ პერიოდის განმავლობაში ბერტრანი მათემატიკით, ლოგიკითა და ფილოსოფიით ძლიერი გატაცებით იყო დაკავებული. 1896 წელს მან დაწერა სადოქტორო დისერტაცია გეომეტრიაში და სულ ცოტა ხანში იგი აღიარებული მეცნიერი შეიქნა. იგი ბრიტანეთის სამეფო სამეცნიერო საზოგადოებაში მიიღეს.

1910 წელს რასელმა პოლიტიკაშიც სცადა ბედი. მან გადაწყვიტა კენჭი ეყარა, თუმცა საკუთარი ათეისტური შეხედულებების გამო, მან საზოგადოების მხარდაჭერა ვერ მიიღო. უნდა აღინიშნოს ისიც, რომ არჩევნებში მარცხი მან 1922 და 1923 წლებშიც გაიზიარა. 1908 წელს რასელი ე.წ. ფაბიანური საზოგადოების წევრი გახდა, 1914 წელს კი ლეიბორისტულ პარტიაში შევიდა. იგი ლეიბორისტული პარტიის წევრი 1965 წლამდე დარჩა, როდესაც კარიბის კრიზისის დროს ლეიბორისტული პარტიის პოლიტიკით უკმაყოფილო ფილოსოფოსმა არჩია დაეტოვებინა პარტიის რიგები. მიუხედავად ამისა, მისი შეხედულებების სიცოცხლის ბოლომდე ლიბერალურ პოზიციებზე რჩებოდა.

თუმცა, საერთო ჯამში, უნდა აღინიშნოს რომ 1914 წლამდე პოლიტიკა ბერტრან რასელის ცხოვრებაში ძლიერ უმნიშვნელო როლს თამაშობდა. იგი მთელი არსებით ჩაფლული იყო მეცნიერებაში, თავდაპირველად როგორც სტუდენტი, შემდგომში კი როგორც მასწავლებელი.

პირველმა მსოფლიო ომმა ბერტრან რასელის ცხოვრებაში ძლიერი ემოციური რყევა გამოიწვია. „მე იძულებული გავხდი გადამეხედა ჩემი შეხედულებებისათვის ადამიანური ბუნების შესახებ“ – წერდა შემდგომში იგი. – „უწინ მე ვთვლიდი, რომ შვილების სიყვარული მშობლის ბუნებრივი გრძნობაა, მაგრამ ომმა მე დამარწმუნა, რომ ეს გრძნობა არცთუ ხშირად გვხვდება ადამიანებში“. მით უმეტეს შეუწყნარებელი იყო მისთვის იმის ნახვა, თუ რა გულგრილობით ეკიდებოდნენ ომს კემბრიჯში. როგორც აღმოჩნდა, მათ ინტელექტუალურ უმწიკვლოებას საკუთარი საზღვრები ჰქონდა. შემდგომში ფილოსოფოსი დაწერს – „აქამდე მე მეგონა, რომ ინტელექტუალთა უმრავლესობა ჭეშმარიტების მოყვარული იყო, მაგრამ აღმოჩნდა, რომ მათი უმრავლესობა სიმართლეზე წინ საკუთარ პოპულარობას აყენებს“.

## რესურსები ინტერნეტში

ვიკისაწყობში არის გვერდი თემაზე:
ბერტრან რასელი

ვიკიციტატაში არის გვერდი თემაზე:
ბერტრან რასელი Bertrand Russell — ნამუშევრები პროექტ „გუტენბერგზე“
* ბერტრან რასელი — ნამუშევრები საიტზე Internet Archive
* ბერტრან რასელი — ნამუშევრები საიტზე LibriVox (უფასო აუდიო წიგნები)
* The Bertrand Russell Society
* BBC *Face to Face* interview
* ბერტრან რასელი საიტზე *Nobelprize.org*
* „ბერტრან რასელის საზოგადოების“ საიტი (ინგლისური)
* ბერტრან რასელის კვლევითი ცენტრის საიტი (ინგლისური)
* ბერტრან რასელისადმი მიძღვნილი საიტები საიტზე Curlie (ინგლისური)

## სქოლიო